„Probabil va fi din doi paşi: punctul de pensie care va creşte conform programului de guvernare aşa cum a crescut şi anul acesta la 1.000 de lei, iar a doua etapă - corecţii în legea pensiilor, dar este vorba de un termen mai îndelungat pentru că este vorba de cinci milioane de pensii care trebuie să fie recalculate. (...) Nu vom face publică această lege până când nu este gata şi nu vom avea toate calculele, dar şi girul politic. Vom redefini pensia. Vor fi pensionari cei care au vechime în muncă. Nu vor fi consideraţi pensionari cei cu pensia socială minim garantată”, a spus Vasilescu, la România TV.

Aceştia din urmă, a arătat ministrul, vor avea o altă lege.

„Ei nu vor fi amestecaţi cu ceilalţi pensionari care vor avea pensie în funcţie de contributivitate”, a explicat sursa citată.

Ministrul Muncii a mai spus, în acelaşi context, că acordul global este introdus în noua lege.

„Victor Ciorbea m-a rugat să luăm în calcul acest acord global. Cei care vin cu adeverinţe şi pot să dovedească acest acord global, bine. Pe restul nu îi putem crede pe cuvânt. Ne pare rău. Legea va fi aplicată în două trepte”, a mai precizat Vasilescu.

În plus, sursa menţionată a dat asigurări că nu va fi crescută vârsta de pensionare nici pentru femei, nici pentru bărbaţi.

„Rămâne la fel ca şi până acum. Cei care vor să rămână în sistem şi după vârsta de pensionare, pot rămâne, dar fără a cumula pensia cu salariul. Eu nu sunt de acord cu acea prevedere a legii care spune că ies la pensie oamenii din oraşele în care a existat poluare. Aşa ieşim la pensie cu toţii cu doi ani mai devreme”, a conchis ministrul.

Recent, Lia Olguţa Vasilescu a anunţat că Legea pensiilor este finalizată. În prezent, actul normativ se află la Casa Naţională de Pensii, „care trebuie să facă nişte calcule preliminarii”.

„Nu va fi nicio pensie scăzută şi va fi o corecţie între genuri. Femeile câştigă mai mult decât bărbaţii. Trebuie să corectăm şi cealaltă inechitate, între oameni care au avut aceeşi meserie şi pensie diferită”, spunea sursa menţionată.